Ukraina president Zelenskõi külastab täna Rootsit. Lepiti kokku Rootsi lahingumasinate tootmises Ukrainas(122)
Zelenskõil on kaasas ka abikaasa Olena. Veel kohtutakse parlamendi spiikri Andreas Norléni, Rootsi kaitseväe juhataja ja erakondade juhtidega, vahendab SVT Nyheter.
Räägitakse julgeolekuküsimustest, sellest, kuidas Rootsi Ukrainat toetab, ja Euroopa Liidust.
Kuningas ja kuninganna võtavad presidendipaari vastu Stenhammari lossis.
„Ma tahan isiklikult tänada Rootsit toetamast meid võitluses vabaduse ja iseseisvuse eest,“ kirjutas Zelenskõi sotsiaalmeedias. Talle ütles tere tulemast Rootsi välisminister Tobias Billström.
Ukraina ja Rootsi valitsused leppisid kokku Rootsi jalaväe lahingumasinate CV90 tootmise ja väljaõppe alase koostöö laiendamises. Tulevikus võiks hakata neid Ukrainas tootma.
„Me hakkame CV90-d koos tootma. Me teeme kõik, mis suudame, et esimene Ukrainas toodetu tarnitakse nii kiiresti kui võimalik,“ ütles Zelenskõi, kes küsis Rootsilt ka hävituslennukeid JAS Gripen.
„Sellist uhkuseasja peaks jagama,“ ütles Zelenskõi lennukite kohta.